google/wiki40b huggingface dataset:
Ευθύμης Μπακατσιάς

Καριέρα

Έγινε γνωστός με την ομάδα του Α.Ο. Παγκρατίου το οποίο βοήθησε να ανέβει στην Α1 το 1988 και να είναι αξιόμαχο έως το 1993 όταν με το συμπαίκτη του Παναγιώτη Καρατζά αποκτήθηκαν από τον Ολυμπιακό. Με τον Ολυμπιακό κατέκτησε 4 πρωταθλήματα (1994, 1995, 1996, 1997), 2 κύπελλα (1994, 1997) και την Ευρωλίγκα το 1997. Το 1997 με την κατάκτηση και τριών τίτλων έγινε κάτοχος του Τριπλ Κράουν. Το 1998 αγωνίστηκε για μια σεζόν στον Γ.Σ. Περιστερίου.
Στην εθνική Ελλάδος αγωνίστηκε σε 83 αγώνες σημείωσε 400 πόντους (4,8 μ.ο). Συμμετείχε στο Προλυμπιακο 1988][Ευρωμπάσκετ 1993]], στο Μουντομπασκετ 1994, στο Ευρωμπάσκετ 1995 και στην Ολυμπιάδα του 1996.
Ευφυής πράκτορας

Στην τεχνητή νοημοσύνη, ευφυής πράκτορας (Intelligent Agent - IA) είναι μια αυτόνομη οντότητα που αντιλαμβάνεται το περιβάλλον της μέσω αισθητήρων και ενεργεί σε αυτό μέσω ενεργοποιητών. Ένας ευφυής πράκτορας εστιάζει τη δραστηριότητά του στην επίτευξη συγκεκριμένων στόχων (είναι δηλαδή ορθολογικός). Οι ευφυείς πράκτορες μπορούν επίσης να μάθουν ή να χρησιμοποιήσουν γνώση για την επίτευξη των στόχων τους. Μπορεί να είναι από πολύ απλοί μέχρι πολύ σύνθετοι: μια αναδραστική μηχανή όπως ένας θερμοστάτης είναι ένας ευφυής πράκτορας, όπως επίσης είναι ένα ανθρώπινο όν αλλά και μια κοινωνία ανθρώπων που συνεργάζονται προς επίτευξη ενός στόχου.
Σωτηρία Λεονάρδου

Βιογραφία

Γεννήθηκε στην Αθήνα και σπούδασε μουσική, θέατρο, χορό και πολεμικές τέχνες. Υπήρξε μαθήτρια του Γιέρζυ Γκροτόφσκι στη Νότιο Ιταλία, παρακολούθησε σεμινάριο ινδικού θεάτρου Κατάκαλι στην Ινδία και «αφρικάνικη τελετουργική μαγεία στο θέατρο» στη Νότιο Αφρική όπου έζησε 4 χρόνια. Έχει συμμετάσχει σε πολλές συναυλίες με την ορχήστρα του Μίκη Θεοδωράκη. Επίσης συμμετείχε στις κασέτες του Νικόλα Άσιμου (Παράνομη κασέτα Νο.000008 και Το φανάρι του Διογένη).
Έγινε γνωστή αρχικά από τη συμμετοχή της στην ταινία Ρεμπέτικο του Κώστα Φέρρη, στην οποία πρωταγωνίστησε αλλά και συμμετείχε στη συγγραφή του σεναρίου. Έπαιξε επίσης στην ταινία του Παντελή Βούλγαρη Ακροπόλ ενώ είναι σεναριογράφος του An African Tale και ιδρύτρια της θεατρικής σκηνής Cyber Scene.
Ιωάννης Θεοφανόπουλος

Ακαδημαϊκή Σταδιοδρομία

Γεννήθηκε στην Χαλανδρίτσα Αχαΐας το 1876, γιος δασκάλου. Απέκτησε πτυχίο Μηχανολόγου Μηχανικού από το ΕΜΠ το 1899 και στη συνέχεια μετέβη στη Γερμανία, όπου μετεκπαιδεύτηκε στο Βερολίνο και εργάστηκε ως μηχανικός Γερμανικών εργοστασίων. Το 1907 εξελέγη καθηγητής στην έδρα των «Στοιχείων Μηχανών και Λεβήτων». Διετέλεσε πρώτος πρόεδρος της Ένωσης Μηχανικών του Πολυτεχνείου (1908), η οποία στόχευε στην εξεύρεση εργασίας στους αποφοίτους του ΕΜΠ, διευθυντής έλξεως και υλικού εταιρίας σιδηροδρόμων Πελοποννήσου, σύμβουλος Διοικούσης Επιτροπής Τ.Ε.Ε, θεραπευτηρίου «Ευαγγελισμός», μέλος Δ.Σ. Σιβιτανιδείου Σχολής κ.ά. Με άλλους μηχανικούς, συνέβαλε στην ίδρυση του Υπουργείου Συγκοινωνίας (1914). Το 1932 ανέλαβε διευθυντής του μηχανουργικού εργοστασίου-εργαστηρίου της Σχολής, προώθησε την κατασκευή του πρώτου τετράχρονου κινητήρα Diesel στη Σχολή, ισχύος 5 ίππων, και πρωτοστάτησε στην επέκταση του Μηχανουργείου στην οδό Τοσίτσα. Βασικό του έργο θεωρούνται τα «Στοιχεία Μηχανών και Εμβολοφόρων Αντλιών».
Παγκύπριος-Ελευθέρια Νέας Υόρκης

Ιστορικό ίδρυσης

Ο σύλλογος ιδρύθηκε το 1974 από Κύπριους πρόσφυγες της τουρκικής εισβολής του 1974. Πρωτεργάτης της ίδρυσης του θεωρείται ο Φίλιπ Κρίστοφερ, παλαίμαχος ποδοσφαιριστής του Ελληνοαμερικανικού Ν. Υόρκης, πρόσφυγας από την Κερύνεια, ο οποίος διετέλεσε για πολλά χρόνια πρόεδρός του.
Ο "Παγκύπριος-Ελευθέρια" διατηρεί τμήμα αντρικού και γυναικείου ποδοσφαίρου ενώ στο ιδιόκτητο κτήριο που έχει στην Αστόρια υπάρχουν τμήματα χορού και χορωδίας. Στην ομάδα αγωνίζονται ερασιτέχνες ποδοσφαιριστές προερχόμενοι κυρίως από τα τμήματα υποδομής του συλλόγου.

Αγωνιστική παρουσία

Είναι μέλος και αγωνίζεται στο πρωτάθλημα της Κοσμοπόλιταν Σόκερ Λιγκ, το οποίο έχει κατακτήσει επτά φορές τις αγωνιστικές περιόδους: 1979, 1980, 1982, 2003, 2004, 2008, 2010, 2019. Έχει επίσης κατακτήσει τρεις φορές το Κύπελλο Η.Π.Α. (U.S. Open), που είναι η αρχαιότερη παναμερικανική ποδοσφαιρική διοργάνωση και θεωρείται το επίσημο πρωτάθλημα Η.Π.Α, τα έτη: 1980, 1982 και 1983. Επίσης, έχει κατακτήσει δύο φορές το Ερασιτεχνικό Κύπελλο ΗΠΑ: 2008 και 2010.
Το 1983 εκπροσώπησε τις ΗΠΑ στο Κύπελλο Πρωταθλητριών Κεντρικής-Βόρειας Αμερικής (CONCACAF Champions' Cup) προχωρώντας ως το 2ο γύρο, όπου αποκλείστηκε από την τελική νικήτρια μεξικανική Ατλάντε. 
Το 1984 έκανε εντυπωσιακή πορεία φτάνοντας ως τον τελικό της χερσαίας ζώνης που αντιστοιχεί στον ημιτελικό (δ΄ γύρο) της διοργάνωσης, αφού ο νικητής αντιμετωπίζει το νικητή από τη ζώνη της Καραϊβικής. Μεταξύ άλλων είχε αποκλείσει τη μεξικανική Πουέμπλα στα πέναλτι, έπειτα από δύο ισόπαλες αναμετρήσεις. Στον ημιτελικό αντιμετώπιζε την άλλη μεξικανική ομάδα, την Γουαδαλαχάρα. Ουσιαστικά, ο νικητής της αναμέτρησης ήταν το μεγάλο φαβορί για τον τελικό τίτλο, αφού αντίπαλος από την άλλη ζώνη ήταν η αδύναμη πρωταθλήτρια Αϊτής, Βιολέτ. Όμως, οι δυο ομάδες απέτυχαν να συμφωνήσουν στις ημερομηνίες διεξαγωγής των ημιτελικών αγώνων και η CONCACAF αναγκάστηκε να τις αποκλείσει ανακηρύσσοντας τροπαιούχο την Βιολέτ χωρίς αγώνα.

Η "Ελευθερία" Ν. Υόρκης (Ν.Υ. Φρίντομ)

Το 1999 ο "Παγκύπριος-Ελευθέρια" δημιούργησε μια θυγατρική ποδοσφαιρική ομάδα με το όνομα "Ελευθερία" (New York Freedom), η οποία εντάχθηκε στο ερασιτεχνικό πρωτάθλημα "USL Premier Development League". Μετείχε πέντε σεζόν, αρχικά στην 4η κατηγορία (1999 ως 2001) και στη συνέχεια στην 3η κατηγορία (2002, 2003) και στη συνέχεια αδρανοποιήθηκε. Είχε μια καλή πρώτη σεζόν, όταν πήρε την 1η θέση του ομίλου της στη διάρκεια της κανονικής περιόδου και τερμάτισε στην 3η θέση μετά τα πλέιοφ. Ταυτόχρονα προκρίθηκε να εκπροσωπήσει τη Λίγκα της στο Κύπελλο ΗΠΑ, όπου έφτασε ως το δεύτερο γύρο χάνοντας με 1-2 στην παράταση από τους τότε πρωταθλητές Ρότσεστερ Ρέιτζιν Ρίνος. 
Τα επόμενα χρόνια είχε αξιοπρεπείς παρουσίες στο πρωτάθλημα ως το 2003 που αποχώρησε. Σήμερα είναι αδρανής.
Ερρίκος Φρειδερίκος του Χόενλοε-Λάνγκενμπουργκ

Βιογραφία

Ήταν ο 4ος (επιζήσας) γιος τού Φιλίππου-Ερνέστου κόμη τού Χόενλοε-Λάνγκενμπουργκ και της Άννας-Μαρίας, κόρης τού Όθωνα κόμη τού Ζολμς-Ζόννεβαλντε.
Έγινε ο επικεφαλής τού Οίκου του. Πρόσθεσε το κωδωνοστάσιο στον ναό της πόλης τού Λάνγκενμπουργκ, που φέρει τέσσερις καμπάνες και υπάρχει ως τις ημέρες μας. Ο κόμης εργάστηκε σκληρά και με επιτυχία για να ξανακτίσει την χώρα του, που είχε υποφέρει βαριά κατά τον Τριακονταετή Πόλεμο. Επίσης κατάφερε να μειώσει το δημόσιο χρέος της χώρας.
Αντιγονίδα φυλή

Με την ονομασία Αντιγονίς (αρχαία ελληνικά: Ἀντιγονίς) ή Αντιγονίδα φυλή (σύγχρονα ελληνικά) για την φυλή και Αντιγονίδα (γενική: Αντιγονίδος) για την περιοχή και με το όνομα (άρθρο: ο) Αντιγονεύς ή Αντιγονίδης (αρχαία ελληνικά: Ἀντιγονεύς ή Ἀντιγονίδης) ή  (άρθρο πληθυντικού: οι) Αντιγονίδες (αρχαία ελληνικά:  Ἀντιγονίδαι), για τα μέλη της φυλής και τους κατοίκους της περιοχής αυτής, αναφέρεται μια από τις πρόσθετες φυλές της Αρχαίας Ελλάδας και της αρχαίας Αττικής, η οποία ήρθε να συμπληρώσει τις προηγούμενες φυλές της Αρχαίας Αθήνας, οι κάτοικοι της οποίας κατοικούσαν στην ομώνυμη περιοχή της  Αντιγονίδας, η οποία περιλάμβανε μια σειρά από δήμους της περιοχής της σύγχρονης Ελλάδας που είναι γνωστή ως Αττική.
Αρχιπέλαγος του Μπόκας ντελ Τόρο

Το Αρχιπέλαγος Μπόκας ντελ Τόρο (ισπανικά: Archipiéplago de Bocas del Toro) είναι μια ομάδα νησιών της Καραϊβικής Θάλασσας που βρίσκονται στα βορειοδυτικά του Παναμά. Το αρχιπέλαγος διαχωρίζει τον Κόλπο Αλμιράντε και τη Λιμνοθάλασσα Τσιρικί από την ανοιχτή Καραϊβική Θάλασσα. Αποτελεί μέρος του Νομού Μπόκας ντελ Τόρο, ο οποίος βρίσκεται στην Επαρχία Μπόκας ντελ Τόρο. Σημαντικότερη πόλη είναι η Μπόκας ντελ Τόρο, γνωστή και ως Πόλη των Μπόκας, στο Νησί Κολόν. Το Νησί Κολόν είναι προσβάσιμο από αεροπλάνα, πλοία, ιδιωτικά σκάφη και θαλάσσια ταξί, ενώ τα υπόλοιπα νησιά είναι προσβάσιμα με θαλάσσια ταξί και ιδιωτικά σκάφη. Το Διεθνές Αεροδρόμιο «Νήσος Κολόν», που βρίσκεται δυτικά της Πόλης των Μπόκας, εξυπηρετεί αεροπορικές μεταφορές από και προς τα νησιά. Τα πλοία καταπλέουν στην Πόλη των Μπόκας από το Αλμιράντε, το Τσανγκινόλα και το Τσιρικί Γκράντε.

Γεωγραφία

Η έκταση του αρχιπελάγους είναι περίπου 250χλμ² και λαμβάνει το 60% περίπου της έκτασης του Νομού. Ο πληθυσμός της περιοχής κυμαίνεται σε 13.000 κατοίκους, οι οποίοι αποτελούν το 75% του πληθυσμού του Νομού.
Παναγία του Μονσεράτ

Η Παναγία του Μονσεράτ (καταλαν.: Mare de Déu de Montserrat) είναι ξύλινο άγαλμα ρομανικού ρυθμού του 12ου αιώνα που απεικονίζει τη μητέρα του Ιησού Χριστού και φιλοξενείται στον ομώνυμο ναό στο όρος Μονσεράτ της Καταλονίας. Θεωρείται η προστάτιδα της Καταλονίας μαζί με τον Άγιο Γεώργιο, και ένα από τα ισχυρότερα σύμβολα της καταλανικής ταυτότητας. Είναι ιδιαίτερα γνωστό λόγω του μαύρου χρώματος που έχει αποκτήσει (εξ ου και η λαϊκή της προσφώνηση «La Moreneta», η «μελαχρινούλα» λόγω πιθανής χημικής αντίδρασης κάποιου από τα βερνίκια που εφαρμόστηκαν πάνω της, αποτελώντας έτσι μία εκ των μαύρων εικόνων της Παναγίας της Ευρώπης. Τα χέρια του αγάλματος και η μορφή του Χριστού είναι ύστερες προσθήκες του 19ου αιώνα.
Ροδιακή Περαία

Ροδιακή Περαία ή Ροδίων Περαία (αρχαία ελληνικά: ἡ τῶν Ῥοδίων Περαία) ονομάζονταν κατά την αρχαιότητα η περιοχή (Περαία) των νοτίων παραλίων της Καρίας στην δυτική Μικρά Ασία κατά τον 5ο με 1ο αιώνα π.Χ., όταν η περιοχή ελεγχόταν κατά καιρούς από το νησί της Ρόδου.
Ήδη από την κλασική αρχαιότητα και πριν δημιουργηθεί το ενοποιημένο ροδιακό κράτος το 408 π.Χ., οι πόλεις της Λίνδου, Ιαλυσού και της Κάμειρου κατείχαν η κάθε μια περιοχές στα παράλια της Καρίας. Σε αυτές τις περιοχές περιλαμβάνονταν η χερσόνησος της Κνίδου (χωρίς την ίδια την Κνίδο), καθώς και την χερσόνησο της Τραχείας και τις γειτονικές περιοχές στα ανατολικά. Οι κάτοικοι των περιοχών αυτών ακολουθούσαν τα διοικητικά πρότυπα της Ρόδου και ήταν Ρόδιοι πολίτες.Κατά την περιγραφή του γεωγράφου Σκύλακα (6ος/5ος αιώνας π.Χ.) η περιοχή αυτή ξεκινούσε από το όρος Φοίνιξ και εκτείνονταν ως τα σύνορα της Λυκίας.
Κατά την ελληνιστική περίοδο η έκταση της περιοχής μεγάλωσε σημαντικά με την συνθήκη της Απάμειας το 188 π.Χ. μεταξύ των Ρωμαίων και των Σελευκιδών, και η Ρόδος ως σύμμαχος των Ρωμαίων απέκτησε περισσότερες υποτελείς περιοχές έχοντας πλέον σχεδόν ολόκληρη την Καρία και την Λυκία νοτίως του ποταμού Μαιάνδρου. Η διανομή αυτή κράτησε έως το 167 π.Χ., όταν η Ρόδος πλέον απορροφήθηκε από τους Ρωμαίους και έπαψε να είναι ανεξάρτητη.
Βαλκανικό και Κεντροευρωπαϊκό πρωτάθλημα ποδοσφαίρου 1947

Το Βαλκανικό και Κεντροευρωπαϊκό πρωτάθλημα ποδοσφαίρου 1947 υπήρξε η συνέχεια των βαλκανικών ποδοσφαιρικών αγώνων 1946, που με τη σειρά τους αποτελούσαν μια προσπάθεια αναβίωσης του προπολεμικού θεσμού του Βαλκανικού Κυπέλλου που είχε διακοπεί μετά το 1936. Ήταν η ένατη διοργάνωση στη σειρά αν συνυπολογιστεί και το Βαλκανικό Κύπελλο 1931 το οποίο δεν συμπεριλαμβανόταν στην επίσημη αρίθμηση. Διοργανώθηκε από τις τέσσερις φιλοσοβιετικές λαϊκές δημοκρατίες των Βαλκανίων: Αλβανία, Γιουγκοσλαβία, Βουλγαρία και Ρουμανία με την προσθήκη της Ουγγαρίας, γι' αυτό και τροποποιήθηκε η ονομασία της διοργάνωσης. Η Ελλάδα και η Τουρκία, που ανήκαν στο δυτικό στρατόπεδο, δεν προσκλήθηκαν, με συνέπεια να μην αναγνωρίσουν τη διοργάνωση ως συνέχεια της προπολεμικής.
Το πρωτάθλημα ξεκίνησε στις 25 Μαΐου και ολοκληρώθηκε στις 12 Οκτωβρίου 1947. Το κατέκτησε η πανίσχυρη Ουγγαρία για πρώτη και μοναδική φορά στην ιστορία του θεσμού.

Η διοργάνωση

Το 1947 τα φιλοσοβιετικά βαλκανικά κράτη είχαν τη γενικότερη τάση να διευρύνουν προς την κεντρική Ευρώπη τις βαλκανικές αθλητικές διοργανώσεις, με τη συμμετοχή και άλλων χωρών του ανατολικού μπλοκ. Αυτό συνέβη και στο στίβο με τη διοργάνωση των Βαλκανο-κεντροευρωπαϊκών Αγώνων Στίβου 1947. Το ίδιο συνέβη και στο ποδόσφαιρο. Οι τέσσερις βαλκανικές λαϊκές δημοκρατίες με την συμμετοχή της Ουγγαρίας αποφάσισαν να δημιουργήσουν ένα ποδοσφαιρικό πρωτάθλημα εθνικών ομάδων με τον τίτλο "Βαλκανικό και Κεντροευρωπαϊκό πρωτάθλημα ποδοσφαίρου", το οποίο θεωρείται μια μορφή συνέχειας του προπολεμικού Βαλκανικού Κυπέλλου.
Η διοργάνωση έγινε με ένα νέο πρωτότυπο σύστημα. Οι ομάδες αγωνίστηκαν σε ενιαίο όμιλο με βαθμολογία 2-1-0, σε ένα γύρο (τέσσερα ματς) αλλά οι αγώνες δεν διεξήχθησαν ως τουρνουά σε μία πόλη, όπως παλιότερα. Καταρτίστηκε πρόγραμμα τέτοιο ώστε η κάθε χώρα να δώσει δύο ματς εντός έδρας και δύο εκτός. Έτσι έγιναν από δύο αγώνες σε κάθε χώρα, από δύο στις 4 πρωτεύουσες: Τίρανα, Σόφια, Βουκουρέστι και Βουδαπέστη και από ένας στο Βελιγράδι και στο Ζάγκρεμπ της Γιουγκοσλαβίας.
Η διοργάνωση διάρκεσε 4,5 μηνες, αφού ξεκίνησε στις 25 Μαΐου και ολοκληρώθηκε στις 12 Οκτωβρίου 1947. Νικήτρια αναδείχθηκε η πανίσχυρη τότε Ουγγαρία, με τέσσερις νίκες και 18-2 γκολ, πετυχαίνοντας μερικά εντυπωσιακά σκορ, όπως το 9-0 επί της Βουλγαρίας.
Πρώτος σκόρερ αναδείχθηκε ο Ούγγρος Φέρεντς Ντέακ με 5 γκολ.
1423 Χοσέ

Φυσικά χαρακτηριστικά

Η μέση διάμετρος του Χοσέ εκτιμάται σε 26,14 χιλιόμετρα. O φασματικός τύπος του είναι S (λιθώδης), ενώ το γεωμετρικό άλβεδό του είναι 0,1632. Ο Χοσέ περιστρέφεται γύρω από τον εαυτό του μία φορά κάθε 12 ώρες και 18 λεπτά.
Νίκος Αναδιώτης

Πρώτα Χρόνια

Γεννήθηκε το 1983 στην Αθήνα ενώ μεγάλωσε στο Αίγιο. Τελειώνοντας το σχολείο εγκαταστάθηκε στην Αθήνα και ξεκίνησε τις σπουδές του στη Γυμναστική Ακαδημία Αθηνών από όπου κι αποφοίτησε τέσσερα χρόνια μετά. Μετά το πτυχίο του εγκαταστάθηκε στην Πάτρα για να σπουδάσει φυσικοθεραπεία ενώ ταυτόχρονα ξεκίνησε την ενασχόλησή του με το modeling. Στο χώρο της μόδας έλαβε μέρος σε αρκετές επιδείξεις και φωτογραφίσεις ενώ συνεργάστηκε με τους σχεδιαστές Μιχάλη Ασλάνη και Μάκη Τσέλιο. Το 2011, ύστερα από casting, πήρε έναν από τους βασικούς ρόλους στην κωμική σειρά του MEGA, Οι Βασιλιάδες ξεκινώντας την ενασχόληση του με την υποκριτική και την τηλεόραση.

Βιογραφικό

Στους Βασιλιάδες έπαιξε μαζί με τους Κώστα Κόκλα, Ζέτα Δούκα, Γεράσιμο Σκιαδαρέση, Βασιλική Ανδρίτσου, Πάνο Βλάχο κ.ά. Την τηλεοπτική σεζόν 2012-2013 έλαβε μέρος στον τρίτο κύκλο του χορευτικού talent show Dancing with the Stars στον ANT1 φτάνοντας μέχρι την τελική τετράδα του διαγωνισμού. Το 2013 έκανε μία guest εμφάνιση στην κωμική σειρά Το σπίτι της Έμμας ενώ από τον Μάρτιο μέχρι και τον Αύγουστο του 2014 υπήρξε συμπαρουσιαστής της Σταματίνας Τσιμτσιλή στην πρωινή εκπομπή "Happy Day στον Alpha". 
Τη σεζόν 2014-2015 άνηκε στο βασικό καστ της δραματικής σειράς του Δημήτρη Αρβανίτη, Δικαίωση ενώ ήταν συμπαρουσιαστής της Κωνσταντίνας Σπυροπούλου στη  πρωινή εκπομπή του ALPHA, "Σπίτι μου, σπιτάκι μου". Τη σεζόν 2016-2017 έπαιξε στην δραματική σειρά "Τα 5 Κλειδιά" στον ANT1 μαζί με τους Χρύσα Παππά, Αντώνη Φραγκάκη, Νίκη Παλληκαράκη κ.ά.. Την επόμενη σεζόν έλαβε μέρος στο reality επιβίωσης Nomads όπου έφτασε μέχρι την τελική τετράδα. Για τις ανάγκες των γυρισμάτων ταξίδεψε στο Παλαουάν στις Φιλιππίνες όπου έμεινε για 13 εβδομάδες. Το καλοκαίρι του 2018 παρουσίασε μαζί με την Νικολέττα Ράλλη την πρωινή ψυχαγωγική εκπομπή "Καλοκαίρι μαζί στις 10:00" κατά την καλοκαιρινή περίοδο στον ANT1.

Προσωπική Ζωή

Το καλοκαίρι του 2012 παντρεύτηκε την σύντροφό του Βασιλική Σταματοπούλου στον Άγιο Διονύσιο του Κολωνακίου.
Οροσειρά της Βανουάζ

Γεωγραφικά στοιχεία

Η οροσειρά της Βανουάζ  είναι ένας ορεινός όγκος που καταλαμβάνει μεγάλο τμήμα του γαλλικού νομού της Σαβοΐας, στην περιοχή  Ωβέρνη-Ρον-Αλπ. Τα όρη της καλύπτουν μια περιοχή 52 χιλιομέτρων από βορρά προς νότο και 56 χιλιομέτρων από ανατολικά προς δυτικά σε έκταση 1828 τετραγωνικών χιλιομέτρων. Γεωφυσικός χάρτης του νομού Σαβοΐας.
Η οροσειρά οριοθετείται στα βόρεια από την κοιλάδα της Ταρανταίζ (το άνω τμήμα του ποταμού Ιζέρ) και στα νότια από την κοιλάδα του ποταμού Αρκ (Μωριέν). Λόγω του σχήματος που δίνουν αυτές οι κοιλάδες ποταμών, ο ορεινός όγκος ονομάζεται επίσης «Λα Πουλ» (κότα). 
Ο ορεινός όγκος είναι μέρος της κρυσταλλικής κεντρικής ζώνης των Δυτικών Άλπεων και έχει ένα περίπου κυκλικό όριο, το οποίο το διακρίνεται για το μεγάλο υψόμετρο στην περιοχή. Η υψηλότερη κορυφή είναι η Γκραντ Κας με ύψος 3.855 μέτρα. Η οροσειρά της Βανουάζ περιλαμβάνει περίπου 40 άλλες κορυφές με υψόμετρο άνω των 3.000 μέτρων. Ιδιαίτερα αξιοσημείωτο είναι το Μον Πουρί με ύψος 3.779 μέτρα και στο νότο πάνω από την κοιλάδα της Μωριέν η κορυφή Νταν Παρασέ με ύψος 3.697 μέτρα, καθώς και οι παγετώνες της Βανουάζ με πολλές κορυφές, όπως το Ντομ Σασφορέ στα 3.586 μέτρα. 
Η νοτιοανατολική άκρη της οροσειράς, όπου το ύψος φθάνει τα 2.083 μέτρα στην ορεινή διάβαση του Μον-Σενί, αποτελεί τα σύνορα μεταξύ Γαλλίας και Ιταλίας, βρίσκεται μόλις 60 χιλιόμετρα από το Τορίνο. 
Τα χιονοδρομικά κέντρα Τίνι και Βαλ-ντ'Ιζέρ και η ύψους 2.770 μέτρων διάβαση Ιζεράν βρίσκονται στο ανατολικό τμήμα της οροσειράς.
Οι γύρω οροσειρές είναι: στα δυτικά βρίσκεται η Μπελντόν, στα βόρεια υψώνεται τμήμα της οροσειράς του Μπωφόρ και του Μον Μπλαν, στα ανατολικά εκτείνεται η ορεινή περιοχή της κοιλάδας της Αόστα και στο νότο οι Κοττιανές Άλπεις και η Οροσειρά των Εκρέν.
Το μεγαλύτερο τμήμα της οροσειράς προστατεύεται από το Εθνικό πάρκο της Βανουάζ. Συγκεκριμένα, το Εθνικό πάρκο προστατεύει τα όρη και τους παγετώνες, τόσο αριθμητικά όσο και σε μέγεθος, καθώς και την πανίδα και τη χλωρίδα της περιοχής από περιβαλλοντικές επιπτώσεις σχετιζόμενες με την επισκεψιμότητα και την εξέλιξη του σκι.

Μονοπάτια διαδρομών

Τα Ευρωπαϊκά μονοπάτια μεγάλων αποστάσεων Αλπική Οδός (Via Alpina), που είναι μια μεγάλη διαδρομή του Αλπικού Τόξου και το μονοπάτι GR5, που ξεκινά από τη λίμνη Λεμάν και καταλήγει στη Νίκαια, διασχίζουν την οροσειρά της Βανουάζ από βορρά προς νότο. Στη διαδρομή υπάρχουν πολλά καταφύγια.
Από τους τοπικούς ορειβατικούς συλλόγους προσφέρονται διαδρομές ολίγων ημερών και συνδυάζονται με περιήγηση στην οροσειρά. Ως επί το πλείστον, τα μονοπάτια είναι προσβάσιμα από την 1η Ιουνίου έως τις 30 Οκτωβρίου.
Ιερό του Μίθρα Αιγίου

Το ιερό του Μίθρα ή Μιθραίο είναι λατρευτικός χώρος που ανασκάφτηκε στην πόλη του Αιγίου αφιερωμένος στον Μίθρα. Ο χώρος που βρέθηκε το ιερό είναι στην οδό Σωτηρίου Λόντου 19 και είναι ρωμαϊκών χρόνων.
Ο αρχαιολογικός χώρος ανακαλύφθηκε τυχαία κατά τις εργασίες εκσκαφής για ανέγερση οικοδομής και ανασκάφηκε το 2001. Ο χώρος είναι υπόγειος λαξευμένος σε φυσικό πέτρωμα με πλακοστρωμένο το δάπεδο, η πρόσβαση γίνεται από πέτρινη σκάλα με οκτώ (8) σκαλοπάτια. Οι διαστάσεις του είναι 4x4,5 μέτρα πλάτος και 2,68 μέτρα ύψος. Στον υπόγειο χώρο υπάρχει λαξευμένη κόχη όπου βρισκόταν το ανάγλυφο του Μίθρα και μια στοά που είναι άγνωστη η χρήση της. Το ιερό κατασκευάστηκε και έπαψε να χρησιμοποιείται τον 2ο - 3ο μ.Χ. αιώνα.
Γεώργιος Σαββίδης

Βιογραφία

Ο Γ.Π. Σαββίδης ξεκίνησε τις σπουδές του στην Φιλοσοφική Αθηνών, αλλά τις συνέχισε στο King's College του Cambridge και στο Αριστοτέλειο Πανεπιστήμιο Θεσσαλονίκης, όπου και αναγορεύτηκε διδάκτωρ Φιλολογίας το 1966 με την διατριβή Oι Kαβαφικές Eκδόσεις (1891-1932). Έκτακτος αυτοτελής καθηγητής Nεότερης Eλληνικής Φιλολογίας στο Πανεπιστήμιο Θεσσαλονίκης από το 1966, παραιτήθηκε για λόγους ακαδημαϊκής και ηθικής τάξεως το 1971 και επανήλθε το 1974 ως τακτικός καθηγητής για άλλα εννέα χρόνια (εθελουσία έξοδος). Διετέλεσε μόνιμος επισκέπτης καθηγητής της Έδρας Nεοελληνικών Σπουδών Γιώργου Σεφέρη, Harvard University από το 1977 έως το 1984 (οικειοθελής παραίτηση).
Tα επιστημονικά του δημοσιεύματα ξεκίνησαν από το 1951, ενώ παράλληλα συνεργάστηκε με πολλά έντυπα (κυρίως Το Βήμα και Τα Νέα). Επιμελήθηκε με υποδειγματικό τρόπο εκδόσεις ποιημάτων του Σεφέρη, του Kαβάφη, του Kαρυωτάκη, του Σικελιανού, του Bαλαωρίτη και του Δαπόντε και άλλων.
304 Όλγα

Φυσικά χαρακτηριστικά

Η μέση διάμετρος της Όλγας υπολογίζεται σε 68 χιλιόμετρα, ενώ η μάζα της εκτιμάται σε 327 τρισεκατομμύρια τόνους για μέση πυκνότητα 2 gr/cm³. Με αυτή την πυκνότητα, η επιτάχυνση της βαρύτητας στον ισημερινό της Όλγας θα είναι 1,9 cm/sec² (515 φορές μικρότερη από την αντίστοιχη γήινη), ενώ η ταχύτητα διαφυγής από την επιφάνεια 35,9 m/sec (129 χιλιόμετρα την ώρα). Ο φασματικός της τύπος είναι C (ανθρακούχος), ενώ το άλβεδό της είναι 0,049 (από δεδομένα του IRAS). Η Όλγα περιστρέφεται γύρω από τον εαυτό της μία φορά κάθε 18 ώρες και 22 λεπτά, μία μάλλον αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 90 περίπου βαθμούς Κελσίου κάτω από το μηδέν.
Μανώλης Αχιλλέως

Καριέρα

Ο Αχιλλέως κατέκτησε με την ομάδα του Άρη το πρώτο πρωτάθλημα Θεσσαλονίκης το οποίο διοργανώθηκε το 1926, ενώ το Νοέμβριο του 1926 ολοκληρώθηκε το τοπικό πρωτάθλημα της σεζόν 1926-27, όπου μετά από τρεις νίκες και μία ήττα, οι "κίτρινοι" αναδείχθηκαν και πάλι πρωταθλητές Θεσσαλονίκης.
Την επόμενη χρονιά, ο Άρης κατέκτησε για τρίτη συνεχόμενη σεζόν τον τίτλο με οκτώ νίκες σε ισάριθμους αγώνες. Στην συνέχεια, αγωνίστηκε στην τελική φάση του πανελλήνιου πρωταθλήματος, όπου μετά την ήττα του στον ημιτελικό από τον Ηρακλή, κατέλαβε την τρίτη θέση.
Το 1928-29, ο Άρης κατέκτησε και πάλι αήττητος το πρωτάθλημα Θεσσαλονίκης, και μετά την ήττα του από τον Πανελλήνιο με 29-27 κατέκτησε την δεύτερη θέση του πανελλήνιου πρωταθλήματος.
Το 1929-30, ο Άρης κατέκτησε και πάλι αήττητος το τοπικό πρωτάθλημα, οδηγούμενος για τρίτη συνεχόμενη χρονιά στην τελική φάση του πρωταθλήματος Ελλάδος, όπου κατέκτησε τον τίτλο για πρώτη φορά στην ιστορία του.
Την επόμενη χρονιά, οι "κίτρινοι" γνώρισαν τις πρώτες ήττες τους μετά το 1927 και κατέλαβαν την τρίτη θέση του πρωταθλήματος Θεσσαλονίκης.
Ο Αχιλλέως αποτέλεσε σταθερό κομμάτι της ομάδας του, μέχρι το 1931 όταν και ξεκίνησε η παρακμή του τμήματος του συλλόγου, η οποία οδήγησε στην αναστολή της λειτουργίας του από το 1936 μέχρι το 1939.
Ρίο Σαν Χουάν

Γεωγραφία

Το Ρίο Σαν Χουάν βρίσκεται βορειοδυτικά της χώρας και συνορεύει στα βορειοδυτικά με το Τσοντάλες, στα βόρεια με το Ατλάντικο Σουρ, στα δυτικά και νότια με την Κόστα Ρίκα και στα ανατολικά βρέχεται από τη λίμνη Νικαράγουα. Περιλαμβάνει τα νησιά Σολεντινάμε (Μανκαρρόν, Μανκαρρονσίτα, Σαν Φερνάντο και Λα Βενάδα).
Ταρραφάλ (Σαντιάγο)

Γεωγραφία

Η Ταρραφάλ βρίσκεται νότια του Πράσινου Ακρωτηρίου και βόρεια του Δήμου Ταρραφάλ και του Νησιού Σαντιάγο. Βρίσκεται βορειοδυτικά της Τσα Μπομ και 70 χιλιόμετρα βόρεια της Πίκος. Βρίσκεται σε συντεταγμένες 15°16′30″Β 23°45′15″Δ. Από την Ταρραφάλ πήρε το όνομά του ο Κόλπος Ταρραφάλ.

Μεταφορές

Η Ταρραφάλ είναι το βόρειο κομμάτι του δρόμου που ενώνει την Ασσομάδα με την Πράια. Υπάρχει, επίσης, και ένας άλλος δρόμος που ενώνει την Ταρραφάλ με το βορειότερο σημείο του Νησιού Σαντιάγο, το Πόντα Μορέια (Ponta Moreia).

Τουρισμός

Το μεγαλύτερο ξενοδοχείο της Ταρραφάλ είναι το ομώνυμο ξενοδοχείο.

Δημογραφία

Υπάρχουν πολλοί οικισμοί του Πράσινου Ακρωτηρίου που λέγονται Ταρραφάλ. Παρ'όλα αυτά, όμως, το Ταρραφάλ στο Σαντιάγο είναι ο μεγαλύτερος.
Παναθηναϊκός αμφορέας (Βρετανικό Μουσείο αρ. 604)

Περιγραφή

Η μορφή της Αθηνάς παρουσιάζει σημαντικές φθορές. Δεξιά και αριστερά της Αθηνάς εικονίζονται δύο κίονες με τον Τριπτόλεμο, και δύο επιγραφές, «ΤΟΝΑΘΕΝΕΘΕΝ:ΑΘΛΟΝ» και «ΚΙΤΤΟΣ-ΕΠΟΙΗΣΕΝ». Η όπισθεν άποψη εικονίζει δύο αθλητές του πανκρατίου την ώρα του αγώνα. Ο αριστερός πιέζει τον λαιμό του ανταγωνιστή του με τον αριστερό του βραχίονα. Στα δεξιά εικονίζεται ένας έφεδρος, γυμνός, με τον δεξιό του βραχίονα υψωμένο, ενώ στα αριστερά ένας διαιτητής που φοράει μανδύα κρατάει ένα κλαδί από φοίνικα.

Ερμηνεία

Ο αμφορέας είναι έπαθλο των Παναθηναίων, όπως υποδεικνύει η επιγραφή «Των Αθήνεθεν Άθλον», δηλαδή της κρατικής σφραγίδας που εξασφάλιζε το γνήσιο του αγγείου, σε αντίθεση με τα αντίγραφα που ήταν πολύ δημοφιλή, χωρίς όμως την επιγραφή αυτή.

Ιστορική τοποθέτηση

Ο αμφορέας είναι έργο του Κίττου, και τοποθετείται στο 367 π.Χ., το έτος του άρχοντα Πολύζηλου.